**NAVODILO ZA IZPOLNJEVANJE VLOGE ZA UGOTOVITEV REZIDENTSKEGA STATUSA PO ZAKONU O DOHODNINI (ZDOH-2) – PRIHOD V REPUBLIKO SLOVENIJO**

UVOD

Rezident je zavezan za plačilo dohodnine od vseh dohodkov, ki imajo svoj vir v in izven Slovenije (tj. od svetovnega dohodka). Nerezident je zavezan za plačilo dohodnine od vseh dohodkov, ki imajo svoj vir v Sloveniji.

Davčni zavezanec (v nadaljevanju: zavezanec) se šteje za rezidenta Slovenije v kateremkoli času v davčnem letu, če v tem času izpolnjuje katerega od pogojev oz. kriterijev, določenih v 6. členu [Zakona o dohodnini, ZDoh-2](http://pisrs.si/Pis.web/pregledPredpisa?id=ZAKO4697). Vsi kriteriji za ugotavljanje statusa rezidenta so enakovredni, kar pomeni, da oseba velja za rezidenta Slovenije, če je izpolnjen katerikoli od kriterijev, navedenih v 6. členu ZDoh-2. Za nerezidenta se šteje oseba, ki ne izpolnjuje nobenega izmed kriterijev iz 6. člena ZDoh-2 oziroma izpolnjuje katerega od pogojev iz prvega ali drugega odstavka 7. člena [Zakona o dohodnini, ZDoh-2](http://pisrs.si/Pis.web/pregledPredpisa?id=ZAKO4697).

Rezidentski status se uredi z vložitvijo vloge v obliki samostojnega dopisa z navedbo vseh relevantnih dejstev ali v obliki izpolnjenega vprašalnika »Vloga za ugotovitev rezidentskega statusa po Zakonu o dohodnini (ZDoh-2) – prihod v Republiko Slovenijo«.

1. VPISOVANJE PODATKOV O POSAMEZNIKU

Zavezanec vpiše svoje osebne podatke: osebno ime, davčno številko, podatke o prebivališču v Republiki Sloveniji (naselje, ulica, hišna številka in pošta), elektronski naslov in telefonsko številko, naslov v tujini pred prihodom v RS, datum prihoda v RS (dd.mm.LLLL). Zavezanec ustrezno označi z x v kvadratkih pred besedilom trditev, s katero opredeli svoj zakonski stan (ali je poročen, samski ali v zunajzakonski zvezi), vpiše datum rojstva (dd.mm.LLLL) in ustrezno vpiše davčno leto oz. obdobje na katero se vloga nanaša.

# VPISOVANJE PODATKOV O BIVANJU V REPUBLIKI SLOVENIJI (RS)

Zavezanec vpiše predviden čas bivanja v RS (število dni, mesecev, let) ter na način, da obkroži DA ali NE odgovori na vprašanje, ali je prišel v RS za stalno in je ne namerava zapustiti, ali ima dovoljenje za stalno prebivanje v RS oz. uradno prijavljeno stalno prebivališče v RS ter ali ima dovoljenje za začasno prebivanje v RS oz. prijavljeno začasno prebivališče v RS.

# VPISOVANJE RAZLOGOV BIVANJA V REPUBLIKI SLOVENIJI (RS)

Zavezanec označi z x v kvadratkih ustrezno trditev in se na ta način opredeli glede razloga bivanja v RS.

# RAZLOG PRIHODA V REPUBLIKO SLOVENIJO (RS)

Zavezanec označi z x v kvadratkih ustrezno trditev in na ta način opredeli razlog prihoda v RS.

# VEZI V REPUBLIKI SLOVENIJI (RS)

Zavezanec označi z x v kvadratkih pred besedilom ustrezno nastanitev bivanja v RS.

Če bodo z njim v RS prebivali zakonec, vzdrževani otroci ali drugi vzdrževani družinski člani, vpiše imena oseb, ki bodo bivale z njim v RS ter razmerje z njimi.

Zavezanec označi z x v kvadratkih pred besedilom in opiše morebitne ostale vezi z RS (npr.: če ima slovensko potno listino in vozniško dovoljenje, ki ga je izdala RS; je lastnik nepremičnega ali premičnega premoženja v RS; ima odprt bančni račun ali druge naložbe v RS, ipd.).

# VEZI V DRUGI DRŽAVI

Na način, da obkroži DA ali NE, zavezanec odgovori na vprašanje, ali ima v drugi državi na razpolago bivališče.

Če v drugi državi prebivajo zakonec/zunajzakonski partner, vzdrževani otroci, drug vzdrževani družinski član, vpiše imena oseb, ki bivajo v drugi državi in ustrezno razmerje z njimi.

Zavezanec označi z x v kvadratkih pred besedilom in na ta način opiše ostale vezi z drugo državo.

1. RAZLOG BIVANJA IZVEN REPUBLIKE SLOVENIJE (RS) PRED PRIHODOM V RS

Če je zavezanec v preteklosti zapustil RS in se vrača nazaj, označi z x v kvadratkih pred besedilom ustrezen razlog bivanja v tujini pred prihodom v RS.

# DRUGI PODATKI

Zavezanec navede druge podatke za katere meni, da so lahko davčnemu organu v pomoč pri ugotavljanju njegovega rezidentskega statusa v RS.

# PRILOGE

Zavezanec navede dokumente oziroma dokazila, ki jih prilaga k vlogi, pri čemer je zavezanec dolžanpredložiti dokazila za svoje navedbe (kopijo dovoljenja za prebivanje v RS, kopijo potrdila o prijavljenem prebivališču v RS, kopijo najemne pogodbe, kopijo delovnega dovoljenja, kopijo pogodbe o zaposlitvi) ter na zahtevo davčnega organa predložiti tudi dodatna dokazila oziroma zagotoviti dodatna pojasnila.